Riigi toetus eesti keele õppimisele ja kasutamisele väljendub abis Euroopa Koolidele, eesti keelt ja eesti keeles õpetavatele välismaistele munitsipaalkoolidele, eesti keele kursustele ja pühapäevakoolidele välismaal ning muul viisil. Toimib riiklik "Rahvuskaaslaste programm (2009-2013)", mille raames korraldab Emakeele Selts koostöös Haridus- ja teadusministeeriumiga väliseestlaste eesti keele päevi (alates 1989. aastast 52 keelepäeva 13 maal 231 ettekandega).  Arengukava eesmärgiks on, et  välismaal olevatel eestlastel on säilinud eesti keele oskus. See tähendab, et välismaal olevatel eestlastel on side Eestiga, nende võimalik repatrieerumine on lihtne ning on kasvanud võimalused levitada välismaal Eesti kohta objektiivset informatsiooni. Loodetakse, et vähemalt 2800 väliseestlast osalevad aastal 2017 eesti keele õppes ja päevadel Eestis ja välismaal.